text: Skydning som publikums-sport
  04 marts 2012 kl. 15.12
  DM i Luftriffel får et skud teknologi med kameraer og pulsmålere, så det bliver mere publikumsvenligt.
  Det bliver lidt sjovere at følge DM i Luftriffel, som afvikles i Pjedsted i weekenden.
  Dansk Skytte Union tester en række nye tiltag med trådløse kameraer på riflerne og pulsmålere på skytterne, så man kommer helt tæt på begivenheden og dermed - måske - bedre kan leve sig ind i skyderiet.
  Sportschefen i Dansk Skytte Union, Linda Andersson, ser frem til at opleve DM fra en helt ny vinkel.
  - Jeg er spændt på at se det live. Det her er en fantastisk mulighed for at vise det unikke i vores sport, siger Linda Andersson i en pressemeddelelse.
  Det nye setup er udviklet af Michael Lauritzen, som har studeret industriel design på Arkitektskolen i Aarhus.
  - Der er fra skydesportens side ingen tvivl om, at der er behov for tiltag, der kan øge forståelsen og synligheden. Det er sportsgren mod sportsgren i kampen om tv-tid, sponsorer og statslige midler, siger Michael Lauritzen.
  De trådløse kameraer på riflerne filmer skytterne, mens de skyder, og samtidig kan man følge deres puls.
  Det er dog kun tre af skytterne, som får kameraer på riflen i DM-finalerne. De øvrige fem skytter får en attrap, som vejer og fylder det samme.
  Der vil desuden være to webkameraer, som sender livebilleder til en storskærm, så publikum kan følge med i konkurrencen.
  Team Danmark bidrager med pulsmålere.
  DM foregår på Bredstrup Pjedsted Idrætsforenings skydebaner i Fredericia. Konkurrencen slutter søndag ved 20-tiden
  